El Consell Europeu va aprovar l'Estratègia Europa 2020, que fixa el marc general d'actuació en què s'han de centrar els esforços de la política de cohesió europea finançada per mitjà dels fons estructurals i d'inversió europeus, entre els quals hi ha el FEDER.
Una de les línies d'actuació recollides és el desenvolupament intel·ligent, que consisteix a afavorir una economia basada en el coneixement i la innovació, amb l'objectiu d'assolir una inversió publicoprivada en R+D que impliqui de mitjana el 3% del producte interior brut del conjunt de la Unió Europea.
Aquests objectius generals es concreten en uns objectius temàtics en els quals han d'incidir els fons estructurals i d'inversió europeus, i que estan recollits per l'article 9 del Reglament (UE) núm. 1303/2013 del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) núm. 1083/2006 del Consell.
Un d'aquests objectius temàtics és potenciar la recerca, el desenvolupament tecnològic i la innovació.
Horitzó 2020 és el programa marc de recerca i innovació de la UE per al període 2014-2020.
Aplega tots els fons per a la recerca i la innovació de la UE que fins ara integraven els anteriors programes marc de recerca i desenvolupament tecnològic, les activitats relacionades amb la innovació i la competitivitat dels programes marc per a la competitivitat i la innovació (CIP) i l'Institut Europeu d'Innovació i Tecnologia (IET).
Horitzó 2020 centrarà els fons en tres objectius fonamentals:
Reforçar l'excel·lència de la base científica de la UE per tal que esdevingui líder mundial.
Assegurar el lideratge industrial en innovació, l'accés al capital i el suport a les pimes.
Abordar reptes socials com la salut, la seguretat alimentària, l'agricultura sostenible, la recerca marina, la bioeconomia i el transport intel·ligent, ecològic i integrat, entre altres.
El programa operatiu (PO) FEDER de Catalunya 2014-2020 és el full de ruta perquè Catalunya avanci en un horitzó de set anys cap a la consecució dels objectius fixats en l'Estratègia Europa 2020 (EE2020), prioritzant la innovació i el coneixement, el dinamisme empresarial i l'economia verda.
El PO FEDER de Catalunya 2014-2020 té com a eix prioritari 1 potenciar la recerca, el desenvolupament tecnològic i la innovació, i recull com un dels objectius l'enfortiment de les institucions d'R+D i la creació, la consolidació i la millora de les infraestructures científiques i tecnològiques (objectiu específic 1.1.2).
Els criteris i procediments per a la selecció d'operacions, aprovats pel comitè de seguiment del PO FEDER de Catalunya 2014-2020, estableixen com a desplegament de l'objectiu específic esmentat l'actuació 1.1.2.1, "Impuls a la millora i la internacionalització de les dotacions científiques i tecnològiques de Catalunya", amb els objectius següents:
Millora del posicionament estratègic, científic i tecnològic de les institucions d'R+D+I catalanes.
Enfortiment de les capacitats d'aquests centres dotant-los d'infraestructures específiques que donin resposta a les necessitats de les empreses.
Foment de la col·laboració entre institucions per a les infraestructures que, per les seves dimensions o cost, no puguin ser assumides per una única entitat.
Impuls d'actuacions col·laboratives d'R+D amb elevats reptes tecnològics i amb forta capacitat de generació d'externalitats a Catalunya, que difícilment es podrien portar a terme de manera exclusivament privada per l'alt risc tecnològic associat a les investigacions.
Entre les accions que cal impulsar en el desenvolupament d'aquesta actuació, hi figura l'impuls a la realització de projectes col·laboratius de dotació de serveis comuns a l'R+D, així com l'impuls a actuacions dirigides a dotar el sistema català d'R+D d'infraestructures específiques de recerca i transferència, en línia amb les necessitats de les empreses i de la societat.
El Pacte Nacional per a la Recerca i la Innovació (PNRI) de Catalunya incorpora entre els seus objectius la voluntat d'enfortir el sistema públic de recerca, i d'aconseguir i fer rendibles infraestructures científiques i tecnològiques capdavanteres.
A més, s'assoleix el compromís, mitjançant les universitats i els organismes públics de recerca, de planificar, optimitzar i valoritzar l'ús i l'explotació de les infraestructures dedicades totalment o parcial a la recerca.
L'Estratègia de recerca i innovació per a l'especialització intel·ligent de Catalunya (RIS3CAT), aprovada pel Govern de la Generalitat de Catalunya al febrer de 2014, en el marc de la RIS3 europea, promou l'R+D+I com a motor per a la transformació econòmica del teixit productiu cap a un model competitiu i sostenible, que fomenti l'ocupació, la cohesió social, la innovació oberta i la col·laboració entre empreses, administracions, usuaris, universitats i centres de recerca i tecnològics, per generar noves oportunitats de creació de riquesa i ocupació i donar resposta als reptes socials.
La RIS3CAT identifica els instruments que permeten incidir directament en l'encaix de l'oferta i la demanda tecnològiques, amb l'objectiu que el sistema d'R+D+I impulsi l'evolució de la base econòmica cap a activitats de més valor afegit i que generin riquesa i ocupació.
Per tot això, a proposta del director general de Recerca, en ús de les facultats que em confereix l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya,
1.1 Aquesta Ordre té per objecte aprovar les bases reguladores que han de regir l'assignació de cofinançament procedent del FEDER per a la realització de projectes cooperatius de creació, construcció, adquisició i millora d'equipaments i plataformes científiques i tecnològiques.
1.2 Aquestes bases, que figuren a l'annex 1 d'aquesta Ordre, s'han de publicar íntegrament al Diari Oficial de la Generalitat de Catalunya (DOGC) i al tauler electrònic de l'Administració de la Generalitat ( https://seu.gencat.cat/ca/informacio-publica.html ).
Correspon a la persona titular de la Secretaria d'Universitats i Recerca efectuar la convocatòria d'acord amb les bases reguladores aprovades en aquesta Ordre.
La convocatòria s'ha de publicar íntegrament al Diari Oficial de la Generalitat de Catalunya (DOGC) i al tauler electrònic de l'Administració de la Generalitat ( https://seu.gencat.cat/ca/informacio-publica.html ).
Contra aquesta Ordre o les seves bases es pot interposar un recurs contenciós administratiu davant la Sala Contenciosa Administrativa del Tribunal Superior de Justícia de Catalunya en el termini de dos mesos comptats des de l'endemà de la seva publicació, segons el que preveu l'article 46 en relació amb l'article 10 de la Llei 29/1998, de 13 de juliol, reguladora de la jurisdicció contenciosa administrativa.
1.1 L'objecte d'aquestes bases és l'assignació de cofinançament procedent del FEDER a les entitats beneficiàries per a la realització de projectes cooperatius entre diferents institucions de recerca del sistema català que tinguin com a finalitat la creació, la construcció, l'adquisició i la millora d'equipaments i plataformes científiques i tecnològiques, l'ús de les quals és preferent però no exclusiu per a les entitats participants en el projecte, i que es posaran al servei de la comunitat científica per al desenvolupament científic i tecnològic i de la innovació del sistema d'R+D+I. Per projectes cooperatius s'entén aquells que donin resposta a les necessitats de diferents institucions que vulguin prioritzar-los i finançar-los de forma conjunta.
1.2 La finalitat dels equipaments i les plataformes científiques i tecnològiques ha de ser potenciar l'excel·lència científica i tecnològica mitjançant el suport a l'activitat de recerca, desenvolupament i innovació tecnològica, així com facilitar els processos de valorització i transferència de coneixement, en especial l'activitat científica relacionada amb alguna de les tecnologies facilitadores transversals recollides en l'Estratègia de recerca i innovació per a l'especialització intel·ligent de Catalunya (RIS3CAT): tecnologies de la informació i la comunicació, nanotecnologia, materials avançats, fotònica, biotecnologia i manufactura avançada.
1.3 En el cas de les plataformes científiques i tecnològiques, la necessitat individual dels seus diferents elements ha de mostrar una coherència amb la finalitat global d'aquestes plataformes.
1.4 L'ús dels equipaments i les plataformes científiques i tecnològiques objecte del present cofinançament és preferent però no exclusiu per a les entitats participants en el projecte.
L'ús preferent per a les entitats participants s'ha de fixar en proporció al valor de l'aportació que facin, d'acord amb el conveni que es formalitzi per a l'execució del projecte.
Els equipaments i les plataformes científiques i tecnològiques s'han d'utilitzar per desenvolupar activitats no econòmiques o bé activitats econòmiques accessòries o vinculades amb l'ús principal no econòmic i amb un abast limitat, d'acord amb les previsions i les descripcions de l'apartat 2.1.1 del Marc sobre ajuts estatals de recerca, desenvolupament i innovació, publicat mitjançant la Comunicació de la Comissió 2014/C 198/01 (DOUE de 27.6.2014).
1.5 La durada dels projectes no serà superior a set anys i el termini d'execució de les activitats finançades ha d'estar comprès entre l'1 de gener de 2016 i el 31 de desembre de 2023.
Només són subvencionables les despeses pagades entre la data d'inici del termini d'execució i el 31 de desembre de 2023.
En el moment de presentar la sol·licitud, el projecte no pot haver finalitzat materialment o haver estat executat íntegrament, d'acord amb allò que preveu l'article 65.6 del Reglament (UE) núm. 1303/2013 del Parlament Europeu i del Consell, de 17 de desembre de 2013.
1.6 Els equipaments i les plataformes científiques i tecnològiques objecte de subvenció han d'estar ubicats a les instal·lacions de l'entitat beneficiària o de les entitats participants en el projecte.
En qualsevol cas, han d'estar situades dins del territori de Catalunya.
Cal justificar a la memòria descriptiva del projecte la ubicació a la seu de les entitats participants que no siguin entitats beneficiàries.
En cas que la ubicació estigui distribuïda entre les seus de les entitats participants i de l'entitat beneficiària, cal una justificació tècnica sobre la idoneïtat d'aquesta distribució.
1.7 Es valorarà la captació de fons privats per al finançament dels projectes en les condicions que s'exposen a la base 3.
−2 Entitats beneficiàries i entitats participants
2.1 Les entitats beneficiàries poden ser les universitats del sistema universitari de Catalunya, els centres de recerca, els parcs científics i tecnològics, i les institucions sense finalitat de lucre, tant de titularitat pública com privada, que tinguin com a activitat principal la recerca i la innovació, o que tinguin la consideració d'agents d'execució de la recerca.
2.2 L'entitat beneficiària serà la que tingui la propietat dels equipaments i les plataformes científiques i tecnològiques objecte de finançament, i la que executi la despesa per a la seva adquisició, fabricació o construcció i posada en marxa.
2.3 Tenen la consideració d'entitats participants aquelles que, sense tenir drets de propietat sobre els béns objecte de subvenció, participen en el projecte fent una aportació de forma conjunta amb l'entitat beneficiària a canvi del dret d'utilització preferent dels equips i les plataformes objecte de la subvenció.
Han de complir les mateixes condicions que estableix la base 2.1 per a les entitats beneficiàries.
2.4 Per a cada projecte hi ha d'haver un mínim de tres entitats, una entitat beneficiària i dues entitats participants.
L'aportació mínima al projecte ha de ser del 10% de l'aportació de l'entitat majoritària, entenent com a tal aquella que aporti l'import més elevat.
L'aportació de les entitats participants pot ser dinerària o en espècie.
La contribució en espècie pot consistir en la cessió d'espais per a l'allotjament dels equipaments i les plataformes científiques i tecnològiques objecte de subvenció.
Les contribucions en espècie es valoren d'acord amb la norma 10 de l'Ordre HFP/1979/2016, de 29 de desembre.
Les contribucions en espècie en cap cas tenen la consideració de despesa subvencionable.
2.5 L'entitat beneficiària i les entitats participants han de formalitzar un conveni de col·laboració per tal de regular la relació entre elles en el marc de l'execució del projecte i l'explotació posterior dels equips i les plataformes objecte de subvenció.
El conveni de col·laboració ha de contenir, com a mínim, les clàusules que s'estableixen en l'annex 2.
2.6 L'entitat beneficiària i les entitats participants poden participar en més d'una sol·licitud de les presentades a la convocatòria corresponent a aquestes bases.
El finançament del projecte es pot completar amb finançament privat finalista que compleixi les condicions següents:
a) Ha de ser sense contraprestació directa per a l'entitat privada que l'aporti.
c) Pot substituir, totalment o en part, l'aportació dinerària de l'entitat beneficiària, la d'un o diversos participants, o la de l'entitat beneficiària i les entitats participants en el seu conjunt.
d) L'import total resultant de la suma del finançament privat, del finançament aportat per l'entitat beneficiària, del finançament aportat per les entitats participants i de la subvenció FEDER no pot ser superior a la despesa total imputable al projecte.
−4 Requisits de les entitats beneficiàries
4.1 Les entitats beneficiàries han de complir els requisits següents:
a) Tenir la capacitat administrativa, financera i operativa per complir totes les obligacions que assumeixen amb l'acceptació de l'ajut regulat per aquestes bases reguladores, en especial la tresoreria necessària per poder assumir el pagament de la despesa imputable al projecte i que generarà el dret a rebre el cofinançament FEDER.
b) Estar al corrent de les obligacions tributàries amb l'Estat i amb la Generalitat de Catalunya, i també de les obligacions amb la Seguretat Social.
c) No estar en cap de les circumstàncies que preveuen els articles 13.2 i 13.3 de la Llei 38/2003, de 17 de novembre, general de subvencions.
d) Complir la normativa sobre propietat intel·lectual i industrial.
e) No haver demanat o obtingut altres ajuts públics o privats per a la mateixa activitat l'import dels quals, sumat al cofinançament FEDER previst, superi l'import de la despesa subvencionable imputable a les activitats incloses en les sol·licituds d'ajut vinculades a aquestes bases.
f) En compliment dels articles 32.1, 32.3 i 36.4 de la Llei 1/1998, de 7 de gener, de política lingüística, l'entitat beneficiària ha d'estar en condicions de poder atendre els usuaris en qualsevol de les llengües oficials a Catalunya.
I també ha de tenir, almenys en català, la senyalització, els rètols i els cartells d'informació de caràcter fix, adreçats tant als usuaris com a les persones que hi treballen, així com els documents d'oferta de serveis.
g) Complir la quota de reserva per a la integració social del personal discapacitat que estableix la legislació vigent, si escau.
h) En cas que l'entitat tingui una plantilla igual o superior a 25 persones, indicar, d'acord amb els agents socials, els mitjans que utilitzen per prevenir i detectar casos d'assetjament sexual i d'assetjament per raó de sexe i d'intervenir en llurs centres de treball, de conformitat amb la Llei 5/2008, de 24 d'abril, del dret de les dones a erradicar la violència masclista.
i) Estar donades d'alta en el cens de l'impost sobre activitats econòmiques en aquells casos en què sigui obligatori.
j) En el cas de les fundacions i les associacions, haver adaptat els seus estatuts a la Llei 5/2011, de 19 de juliol, de modificació de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques.
k) En el cas de les fundacions, haver presentat els comptes anuals davant el Protectorat de Fundacions.
l) Complir l'obligació de respectar la igualtat de tracte i d'oportunitats en l'àmbit laboral i, amb aquesta finalitat, adoptar mesures adreçades a evitar qualsevol tipus de discriminació laboral entre homes i dones, d'acord amb el que estableix la Llei orgànica 3/2007, de 22 de març, per a la igualtat efectiva de dones i homes, i no haver estat mai objecte de sancions administratives fermes ni de sentències fermes condemnatòries, de conformitat amb la Llei 17/2015, de 21 de juliol, d'igualtat efectiva de dones i homes.
En el cas de les empreses de més de 250 persones treballadores, han d'elaborar i aplicar amb caràcter obligatori un pla d'igualtat, d'acord amb el que estableix l'article 45 de la Llei orgànica 3/2007, de 22 de març.
m) Disposar d'un sistema d'organització i de gestió de la prevenció, d'acord amb la Llei 31/1995, de 8 de novembre, de prevenció de riscos laborals; el Reial decret 39/1997, d'1 de gener, pel qual s'aprova el Reglament dels serveis de prevenció, així com d'acord amb les modificacions posteriors introduïdes per la Llei 54/2003, de 12 de desembre, de reforma del marc normatiu de la prevenció de riscos laborals.
4.2 L'acreditació d'aquests requisits s'ha de fer mitjançant la declaració responsable que forma part de la sol·licitud telemàtica.
−5 Pressupost i import dels ajuts
5.1 A la convocatòria s'establirà l'import global màxim procedent dels fons FEDER de la Unió Europea assignats al PO FEDER de Catalunya 2014-2020.
Aquesta dotació inicial es podrà ampliar en funció de les disponibilitats pressupostàries del fons.
5.2 Les entitats beneficiàries han de tenir la capacitat administrativa, financera i operativa per complir totes les obligacions derivades d'aquestes bases reguladores, en especial la tresoreria necessària per poder assumir el pagament de la despesa imputable al projecte i que generarà el dret a rebre l'ajut FEDER.
5.3 La depesa subvencionable del projecte ha de ser d'entre 1.000.000,00 (un milió) d'euros, com a mínim, i 15.000.000,00 (quinze milions) d'euros, com a màxim.
Així mateix, l'import subvencionable dels equipaments o les plataformes científiques i tecnològiques (sense incloure les possibles despeses vinculades a adequacions d'espais), ha de tenir un import mínim d'1.000.000,00 (un milió) d'euros.
5.4 L'import de l'ajut serà del 50% de la despesa subvencionable acceptada d'acord amb els criteris establerts, que anirà a càrrec del FEDER d'acord amb la normativa específica aplicable.
5.5 Si els imports justificats de despesa subvencionable són inferiors al cost inicialment aprovat, l'ajut FEDER es reduirà en la mateixa proporció, de manera que el cofinançament rebut (quantia de la subvenció) serà el 50% de la despesa subvencionable degudament justificada.
Això sempre amb el benentès que la minoració de la despesa del projecte segueixi permetent el compliment de l'objectiu de la subvenció.
En cas contrari, s'ha d'iniciar el procediment de revocació que preveu la base 21.
La concessió de l'ajut a les operacions seleccionades queda condicionada a la concessió efectiva del FEDER per part de la Unió Europea.
La pèrdua de finançament d'aquesta convocatòria per qualsevol motiu que no sigui imputable a l'Administració de la Generalitat de Catalunya comportarà la correlativa extinció del dret de les entitats seleccionades a percebre l'ajut.
6.1 Es consideren despeses subvencionables aquelles que estiguin directament relacionades amb l'execució del projecte objecte de la convocatòria, que s'hagin compromès en el període d'execució i estiguin realment pagades o es puguin justificar adequadament com a màxim en el moment de la justificació de l'ajut.
Les despeses han de ser identificables, controlables i subjectes als preus de mercat i als principis de publicitat, concurrència i transparència que recull la normativa aplicable.
L'annex 3 recull la descripció detallada dels diferents conceptes de despesa subvencionable, directa i indirecta.
6.2 En cas que l'actuació es dugui a terme amb mitjans propis, es podran justificar les despeses següents:
a) Personal: despeses de personal directament imputables a l'execució material del projecte.
b) Adquisició de peces i components dels equipaments i les plataformes.
c) Equipament utilitzat en els treballs de creació i desenvolupament dels equipaments i les plataformes científiques, en la part proporcional imputable al projecte: adquisició, lloguer, lísing o amortització.
6.3 En cas de subministrament per part de tercers dels equips o les plataformes objecte de cofinançament:
a) Despeses d'adquisició d'equipament mitjançant contractes de subministrament o similars.
b) Adquisició d'equipament mitjançant lísing, en la part corresponent a l'amortització de capital i sempre que s'exerceixi l'opció de compra.
6.4 També es podran justificar les despeses següents:
a) Obres d'adequació dels espais on s'instal·laran els equipaments o les plataformes científiques objecte de l'ajut amb els serveis i treballs externs associats, amb el límit del 20% del total de despesa subvencionable de la sol·licitud.
b) Contractació de serveis i treballs externs necessaris per a la posada en marxa dels equipaments o les plataformes científiques objecte de l'ajut, inclòs el transport fins al lloc on s'instal·laran els equips i les plataformes.
c) Adquisició de material fungible imprescindible per a la posada en marxa dels equipaments o les plataformes científiques objecte de l'ajut.
Aquestes despeses tenen la consideració d'accessòries a les que recullen els apartats 6.2 i 6.3.
a) Interessos deutors i altres despeses financeres.
b) Despeses relacionades amb les fluctuacions dels tipus de canvi de divises.
c) L'impost sobre el valor afegit, l'impost general indirecte canari, així com els impostos de naturalesa similar.
e) Interessos de demora, recàrrecs, multes i sancions econòmiques i despeses en què es pugui incórrer per litigis i disputes legals.
f) En l'adquisició de béns i serveis mitjançant contractes públics:
Els pagaments efectuats pel contractista a l'Administració en concepte de taxa de direcció d'obra, control de qualitat o qualsevol altre concepte que suposi ingressos o descomptes que es derivin de l'execució del contracte.
6.6 En compliment de l'article 31.3 de la Llei 38/2003, de 17 de novembre, general de subvencions, en cas que l'entitat beneficiària no estigui sotmesa a la normativa vigent de contractació pública, quan l'import de la despesa subvencionable superi els llindars establerts per al contracte menor segons la normativa relativa a contractació pública vigent en el moment de la convocatòria, l'entitat beneficiària haurà de sol·licitar com a mínim tres ofertes de diferents proveïdors, amb caràcter previ a la contractació del compromís per a l'obra, la prestació del servei o el lliurament del bé, llevat que per les seves característiques especials no hi hagi en el mercat un nombre suficient d'entitats que els realitzi, presti o subministri.
L'elecció d'entre les ofertes, que s'han d'aportar en el moment de la justificació de les despeses, s'ha de dur a terme d'acord amb criteris d'eficiència i economia, i l'elecció s'ha de justificar expressament en una memòria si no recau en la proposta econòmica més avantatjosa.
Les tres ofertes han de provenir d'empreses que no formin part del mateix grup de societats, d'acord amb els supòsits que estableix l'article 42 del Codi de comerç.
En cas que l'entitat beneficiària no estigui sotmesa a la normativa vigent de contractació pública i rebi ajuts concurrents amb els de la present convocatòria, cal tenir en compte el que disposa l'article 23 de la Llei 9/2017, de 8 de novembre, de contractes del sector públic, per a contractes subvencionats subjectes a regulació harmonitzada.
6.7 La despesa haurà d'estar efectivament incorreguda i realment abonada, llevat de les despeses que es calculin per un mètode simplificat o a partir d'un percentatge fix.
Pel que fa a la forma de pagament, ha de ser preferentment per transferència bancària.
La regulació dels pagaments en efectiu és la que conté l'article 7 de la Llei 7/2012, de 29 d'octubre, de modificació de la normativa tributària i pressupostària i d'adequació de la normativa financera per a la intensificació de les actuacions en la prevenció i lluita contra el frau.
Les entitats beneficiàries no poden pagar en efectiu operacions en les quals una de les parts contractants sigui un empresari o un professional i que tinguin un import igual o superior a 2.500,00 (dos mil cinc-cents) euros o el seu equivalent en moneda estrangera.
No s'acceptaran pagaments en espècie.
−7 Obligació de les entitats sol·licitants de relacionar-se amb l'Administració a través de mitjans electrònics
7.1 Totes les entitats que vulguin participar en una convocatòria en el marc d'aquestes bases reguladores, siguin entitats beneficiàries o entitats participants, estan obligades a relacionar-se a través de mitjans electrònics amb la Generalitat de Catalunya, d'acord amb el que disposa l'article 14.1 de la Llei 39/2015, d'1 d'octubre, del procediment administratiu comú de les administracions públiques.
7.2 D'acord amb el que estableix el punt 7.4 de l'annex de l'Acord GOV/85/2016, de 28 de juny, pel qual s'aprova la modificació del model tipus de bases reguladores aprovat per l'Acord GOV/110/2014, de 22 de juliol, pel qual s'aprova el model tipus de bases reguladores dels procediments per a la concessió de subvencions en règim de concurrència competitiva, tramitats per l'Administració de la Generalitat i el seu sector públic, i se n'aprova el text íntegre, si es produeix una interrupció no planificada en el funcionament dels sistemes electrònics de la Generalitat de Catalunya durant l'últim dia establert per a la realització del tràmit corresponent, aquest es podrà dur a terme durant els tres dies hàbils consecutius.
7.3 Les notificacions que realitzi la Generalitat de Catalunya prèvies a la concessió i adreçades al conjunt de les entitats interessades s'han de fer mitjançant la seva publicació al tauler electrònic de l'Administració de la Generalitat de Catalunya ( https://seu.gencat.cat/ca/informacio-publica.html ), sens perjudici que pugui utilitzar addicionalment altres mitjans electrònics.
Aquestes publicacions substitueixen les notificacions individuals i tenen els mateixos efectes.
−8 Sol·licituds, documentació i termini de presentació
8.1 El termini de presentació de sol·licituds és el que determina la convocatòria.
8.2 Les sol·licituds s'han de presentar per mitjans telemàtics a través de la plataforma SIFECAT1420, accessible mitjançant l'enllaç https://aplicacions.economia.gencat.cat/sifecat1420 i a través de la pàgina web de la Secretaria d'Universitats i Recerca ( http://universitatsirecerca.gencat.cat/feder ), sense perjudici del que estableix la base 7.
8.3 Les sol·licituds les han de presentar les entitats que tinguin la consideració d'entitats beneficiàries.
La persona o persones amb capacitat de representació i signatura de l'entitat que presenta la sol·licitud s'han d'autenticar mitjançant els sistemes de signatura electrònica admesos per la seu electrònica de la Generalitat de Catalunya, per a tràmits de nivell mitjà, d'acord amb l'Esquema Nacional de Seguretat (Reial decret 3/2010, de 8 de gener, pel qual es regula l'Esquema Nacional de Seguretat en l'àmbit de l'Administració electrònica).
Aquesta autenticació s'aplicarà a la resta de tramitacions associades al procediment de concessió i justificació de les subvencions.
8.4 La sol·licitud ha d'anar acompanyada d'una memòria descriptiva del projecte, que s'ha de presentar segons el model normalitzat.
El contingut mínim és el següent:
Dades de l'entitat beneficiària: nom, codi d'identificació fiscal (CIF) i forma jurídica de l'entitat sol·licitant i de la resta d'entitats que participen en el projecte, dades de la persona designada com a interlocutora principal del projecte, adreça de contacte, organigrama de l'entitat sol·licitant i les entitats participants.
Pel que fa a la producció científica, s'han d'incloure els detalls de fins a cinc projectes internacionals de recerca i transferència, i fins a 10 articles en publicacions internacionals amb arbitratge, en tots els casos dels darrers cinc anys.
Descripció del projecte: resum del projecte, objecte principal, reptes abordats, rellevància cientificotècnica, multidisciplinarietat i capacitat del projecte per millorar el posicionament estratègic, científic i tecnològic de les institucions beneficiàries i participants, capacitat del projecte de generar coneixement transferible a la societat, grups de recerca que utilitzaran els equipaments o les plataformes científiques i tecnològiques, amb indicació dels que són SGR (segons l'enllaç SGR 2017-2019 ), ubicació, inversió que cal realitzar, termini d'execució i cronograma; descripció d'actuacions i inversions que cal fer, detall del pressupost total per conceptes, que ha de coincidir amb el que figuri a la sol·licitud, detall dels llocs de treball assignats al projecte quan el cost d'aquests sigui considerat despesa subvencionable, pla financer del projecte (amb detall del cofinançament i compromís de capacitat de tresoreria, amb l'especificació del cofinançament privat), que ha de coincidir amb el que figuri a la sol·licitud.
Impacte del projecte: contribució a l'assoliment dels objectius específics definits en el PO FEDER de Catalunya 2014-2020, contribució a l'assoliment de les prioritats definides en la RIS3CAT, resultats esperats en l'entitat beneficiària i les entitats participants, i la seva transferibilitat a la societat, capacitat d'internacionalització dels serveis, capacitat de col·laboració amb altres organismes, capacitat de generació de recerca enfocada a les empreses, capacitat de generació i manteniment d'ocupació d'alta qualificació, capacitat de promoure l'atracció de la recerca i els centres d'R+D de les grans multinacionals ubicades a Catalunya.
Capacitat administrativa, financera i operativa del projecte: capacitat administrativa, financera i operativa de l'entitat sol·licitant.
Pla de comunicació i difusió del projecte en compliment de les obligacions de difusió i publicitat que estableix la base 20.5.
Principis horitzontals i aspectes ambientals: contribució del projecte al compliment dels principis horitzontals, en especial al compliment de la normativa sobre igualtat efectiva de dones i homes, contribució del projecte al compliment de la normativa mediambiental.
La memòria ha d'incloure els indicadors de seguiment del projecte, dels quals s'ha d'especificar el valor previst per a cadascuna de les anualitats des de l'inici del període d'execució del projecte fins al 2023.
Els indicadors seran els següents:
Inversió privada en paral·lel al suport públic a projectes d'innovació o R+D (codi SIFECAT CO27).
Nombre d'investigadors que treballen en instal·lacions d'infraestructures de recerca millorades, especificant quants són dones i quants són homes (codi SIFECAT CO25, CO025D, CO25H).
Nombre de nous investigadors en entitats que reben ajut, especificant quants són dones i quants són homes (codi SIFECAT CO24, CO24D, CO24H).
Import total de la despesa subvencionable certificat segons l'article 126.c del Reglament de disposicions comuns (RDC, codi SIFECAT F002).
Nombre de participacions en projectes cofinançats pel 7è Programa marc o Horitzó 2020, liderats per ens públics regionals d'R+D que han rebut fons FEDER per a la construcció d'infraestructures o adquisició d'equipaments (codi SIFECAT R001T) (en aquest cas, només cal associar-lo a la sol·licitud, però sense valors previstos).
Previsió d'empreses que utilitzen o contracten les infraestructures i l'equipament cofinançats pel FEDER (codi SIFECAT RIS3-14).
Previsió de llocs de treball creats vinculats amb el projecte (codi SIFECAT RIS3-24).
8.5 Altra documentació que cal presentar amb la sol·licitud:
a) Conveni de col·laboració que formalitza l'agrupació.
Es facilitarà un model orientatiu amb el contingut mínim que recull l'annex 2.
b) Declaració responsable sobre si s'han demanat o s'han obtingut altres ajuts públics o privats per a la mateixa activitat i, en cas que existeixin, la relació detallada dels ajuts on consti l'entitat atorgadora i la quantitat sol·licitada o obtinguda.
c) Certificat conforme l'entitat beneficiària disposa de la tresoreria necessària per poder assumir el pagament de la despesa imputable al projecte i que generarà el dret a rebre el cofinançament FEDER.
d) Document de formalització del cofinançament privat, en cas que es faci constar a la memòria.
8.6 Les institucions sol·licitants poden presentar còpies digitalitzades dels documents d'acord amb el que preveu l'article 28 de la Llei 39/2015, d'1 d'octubre, del procediment administratiu comú de les administracions públiques.
−9 Criteris de valoració cientificotècnica
Per determinar la qualitat cientificotècnica dels projectes es tenen en compte els criteris i procediments per a la selecció d'operacions del PO FEDER de Catalunya 2014-2020 aprovats pel comitè de seguiment del PO FEDER per a l'actuació 1.1.2.1, "Impuls a la millora i la internacionalització de les dotacions científiques i tecnològiques de Catalunya".
Els criteris de valoració cientificotècnica són els següents:
Capacitat i qualitat de l'entitat beneficiària i les entitats participants (fins a 30 punts):
Es valoraran l'organització i el lideratge internacional de l'entitat beneficiària i les entitats participants.
Qualitat i interès cientificotècnic del projecte (fins a 30 punts):
Es valoraran l'objecte principal del projecte i els reptes abordats, la seva rellevància cientificotècnica, la multidisciplinarietat, la capacitat del projecte per millorar el posicionament estratègic, científic i tecnològic de l'entitat beneficiària i les entitats participants, i la col·laboració amb altres organismes.
Així mateix, es valorarà la qualitat científica dels grups de recerca que utilitzaran els equipaments o les plataformes científiques i tecnològiques.
Resultats esperats en les institucions i la seva transferibilitat a la societat.
Es valoraran especialment les actuacions que generin beneficis econòmics i socials per a Catalunya i que tinguin una cobertura territorial àmplia.
També es valorarà la internacionalització dels serveis, la col·laboració amb altres organismes, la capacitat de generació de recerca enfocada a les empreses, i la generació i el manteniment d'ocupació d'alta qualificació.
Es valoraran també aquelles actuacions que promoguin l'atracció de la recerca i els centres d'R+D de les grans multinacionals ubicades a Catalunya.
Finalment, es valorarà el pla de comunicació i difusió del projecte.
Viabilitat tècnica i econòmica (fins a 15 punts):
Es valoraran la coherència de les actuacions a desenvolupar, les inversions a realitzar i els recursos econòmics previstos amb els objectius de la proposta, així com el seu pla financer.
Capacitat d'atracció de cofinançament privat (fins a 15 punts):
Es valorarà la proporció de cofinançament privat que siguin capaços d'atreure les entitats participants, que ha de consistir en aportacions finalistes sense contraprestació que realitzin entitats privades o persones físiques, destinades únicament i exclusiva al finançament del projecte per al qual se sol·licita cofinançament FEDER.
La destinació de les aportacions finalistes al projecte ha d'estar acreditada en el document de formalització del cofinançament privat per poder ser avaluada.
No seran finançables els projectes que obtinguin una puntuació inferior a 65 punts i, addicionalment, inferior a la puntuació mínima que es detalla a continuació en cadascun dels apartats:
15 punts per als criteris de capacitat i qualitat de l'entitat beneficiària i les entitats participants.
15 punts per als criteris de qualitat i interès cientificotècnic del projecte.
5 punts per als criteris d'impacte.
7,5 punts per als criteris de viabilitat tècnica i econòmica.
L'atorgament dels punts a cadascun dels criteris es fa aplicant un percentatge sobre la puntuació màxima basant-se en la taula següent:
No s'adequa als objectius de la convocatòria ni es preveu l'assoliment dels resultats esperats en aquesta convocatòria.
Proposta amb nombroses deficiències.
Dubtes amb relació a la seva adequació a l'objecte de la convocatòria i la viabilitat de la proposta.
No destaca en la valoració dels diferents criteris, l'interès de la proposta no és clar.
Els objectius i el pla de treball responen a la convocatòria, es preveu l'assoliment dels resultats esperats.
Alguna reserva o mancança en algun dels criteris avaluats.
Proposta molt bona, que destaca en gairebé tots els aspectes avaluats, les mancances són mínimes i el pla de treball és totalment viable.
Respon totalment a l'objecte i els resultats es preveuen molt satisfactoris.
Proposta excel·lent, que destaca en tots els aspectes avaluats.
−10 Òrgan instructor, òrgan concedent i comissió d'avaluació
10.1 L'òrgan instructor és la Direcció General de Recerca.
10.2 L'òrgan competent per resoldre la convocatòria és la Secretaria d'Universitats i Recerca.
10.3 La selecció dels projectes l'ha de dur a terme una comissió d'avaluació formada per sis membres: la persona titular de la Direcció General de Recerca, que n'ha d'exercir la presidència, i cinc vocals nomenats pel president o presidenta, escollits entre experts de l'àmbit de la recerca, la transferència i la innovació de Catalunya i entre el personal adscrit a la Secretaria d'Universitats i Recerca, a la Direcció General de Recerca i Innovació en Salut i a ACCIÓ.
En els casos previstos per l'article 14.3 de la Llei 26/2010, del 3 d'agost, de règim jurídic i de procediment de les administracions públiques de Catalunya, ha d'exercir la suplència del president o presidenta la persona titular de la Sub-direcció General de Recerca.
La comissió d'avaluació pot acordar rebre assistència d'experts externs per recollir les seves opinions sobre la valoració dels criteris cientificotècnics de les propostes admeses, així com d'una persona adscrita a la Direcció General de Recerca que actuï com a secretari o secretària de la comissió, amb veu però sense vot.
La comissió d'avaluació ha d'assessorar la Direcció General de Recerca, en els casos en què sigui requerida, per valorar les propostes de modificació de les condicions de concessió que estableix la base 17.
−11 Esmena i millora de la sol·licitud
En qualsevol moment de la tramitació, l'òrgan instructor pot requerir l'aportació de la documentació que consideri necessària per tal d'acreditar la concurrència dels requisits previstos en aquestes bases reguladores, en el termini de deu dies i amb la indicació que, si no ho fa, es tindrà per desistit, d'acord amb el que disposa l'article 68 de la Llei 39/2015, d'1 d'octubre, del procediment administratiu comú de les administracions públiques.
Aquest requeriment d'informació, així com la seva resposta, s'ha de fer pels mitjans de comunicació amb la Generalitat de Catalunya que estableix la base 7.
12.1 El procediment de selecció es fa d'acord amb el règim de concurrència competitiva, mitjançant l'avaluació de les sol·licituds en funció dels criteris de valoració referits a la base 9 i la disponibilitat de fons.
12.2 La comissió d'avaluació atorgarà la puntuació d'acord amb els criteris cientificotècnics de la base 9.
12.3 La comissió d'avaluació elabora informes individuals d'avaluació per a cadascuna de les propostes presentades.
En aquests informes es fan constar les puntuacions de cadascun dels criteris de valoració atorgades al projecte presentat, una explicació motivada dels punts atorgats, així com les observacions efectuades.
A partir dels informes individuals elabora una llista per ordre de puntuació, amb la indicació de les sol·licituds preseleccionades.
En cas d'empat, es prioritzaran les sol·licituds amb més puntuació en l'apartat "Qualitat i interès cientificotècnic del projecte" dels criteris de valoració cientificotècnica de la base 9.
12.4 Per tal d'assegurar que el procediment de selecció per l'òrgan concedent s'ha dut a terme d'acord amb el que disposa l'article 125.3 del Reglament (UE) núm. 1303/2013 del Parlament Europeu i del Consell, de 17 de desembre de 2013, la Direcció General de Promoció Econòmica, Competència i Regulació (DGPECR) efectuarà una revisió del procediment seguit, d'acord amb el Manual de Procediments de la Generalitat de Catalunya del programa operatiu FEDER 2014-2020 de Catalunya, i emetrà l'informe de conformitat del procediment de selecció.
12.5 Un cop emès l'informe de conformitat per la DGPECR, la comissió d'avaluació elabora una acta amb el resultat de les valoracions, que ha d'incloure com a annex les valoracions individuals.
En aquesta acta hi han de figurar dues llistes: una amb les sol·licituds a les quals es proposa assignar el cofinançament, ordenades per ordre de puntuació i en la qual ha de figurar la despesa subvencionable i el cofinançament que es proposa assignar a cada sol·licitud, i una altra on han de figurar les sol·licituds excloses amb el motiu de l'exclusió.
La proposta d'assignació de cofinançament FEDER ha d'incloure una proposta de pressupost determinada amb criteris d'eficiència en l'assignació de recursos, prenent com a referència els informes individuals d'avaluació.
Aquesta proposta pot ser inferior al pressupost presentat en els casos següents:
a) No elegibilitat de part de les despeses.
b) Quan en l'informe individual d'avaluació de la sol·licitud es posi de manifest de forma motivada que el pressupost sol·licitat està sobredimensionat en relació amb les actuacions previstes.
c) Quan es posi de manifest de forma motivada en l'informe individual d'avaluació de la sol·licitud que els objectius proposats es poden assolir de manera més econòmica.
12.6 Excepcionalment, quan l'import global de les sol·licituds potencialment beneficiàries pugui ser superior a l'import global màxim destinat a la convocatòria i no s'alterin els requisits o les condicions fixades, es pot proposar un prorrateig proporcional entre les entitats beneficiàries calculat sobre el percentatge d'excés que resulti entre l'import global finançable i l'import global màxim de la convocatòria.
13.1 L'òrgan instructor elabora la proposta de resolució provisional de la convocatòria, que s'ha de fonamentar en l'acta elaborada per la comissió d'avaluació.
Quan la proposta de resolució no segueixi l'acta de la comissió d'avaluació, l'òrgan instructor ha de motivar la discrepància.
13.2 La proposta de resolució provisional ha de contenir la llista de sol·licituds proposades per ser beneficiàries del cofinançament amb la indicació de la quantitat de l'ajut assignat i la motivació, si escau, de les despeses no acceptades, i la llista de les sol·licituds excloses amb el motiu de l'exclusió.
Entre els motius d'exclusió s'inclouen les inadmissions per incompliment dels requisits no esmenables o del termini de presentació de sol·licituds, així com els desistiments per manca de presentació de documentació requerida, manca d'esmena de requisits esmenables o per petició expressa de l'entitat sol·licitant, d'acord amb l'article 13 de l'Acord GOV/85/2016, de 28 de juny (DOGC núm. 7152, de 30.6.2016).
13.3 La proposta de resolució provisional de concessió de les subvencions es notificarà a les entitats interessades mitjançant la seva publicació al tauler electrònic de l'Administració de la Generalitat de Catalunya, segons el que estableix la base 7.
A títol informatiu, també es publicarà a la pàgina web de la Secretaria d'Universitats i Recerca ( http://universitatsirecerca.gencat.cat/feder ).
−14 Acceptació i presentació de documentació addicional
14.1 Un cop notificada la proposta de resolució provisional s'obrirà un termini de deu dies hàbils, a comptar des de l'endemà de la data de notificació, per formalitzar l'acceptació de l'ajut, que s'ha de fer pels mitjans de comunicació amb la Generalitat de Catalunya que estableix la base 7.
Dins d'aquest període les entitats sol·licitants poden presentar al·legacions, que cal tenir en compte en el moment de la resolució definitiva.
En aquest període les entitats sol·licitants també poden desistir de l'ajut si ho consideren oportú.
El desistiment es pot fer amb el mateix document normalitzat que l'acceptació, que té previst un apartat per als desistiments.
En cas d'haver aplicat el prorrateig especificat en la base 12.5, el pressupost alliberat pels desistiments s'ha d'assignar proporcionalment a la resta de sol·licituds proposades per ser beneficiàries fins que s'esgoti o bé es cobreixi el 100% del pressupost acceptat provisionalment abans d'aplicar el prorrateig.
14.2 L'acceptació de l'ajut s'ha de formalitzar mitjançant un document normalitzat (que estarà disponible a la plataforma SIFECAT1420, accessible mitjançant l'enllaç https://aplicacions.economia.gencat.cat/sifecat1420 i a través de la pàgina web de la Secretaria d'Universitats i Recerca, http://universitatsirecerca.gencat.cat/feder ), signat per la persona o persones que tinguin atribuïda la representació legal de l'entitat beneficiària, en el qual s'han de comprometre a complir totes les condicions fixades en aquestes bases reguladores i d'acord amb la resta de normativa vigent.
En cas que el cofinançament atorgat sigui inferior al que s'ha sol·licitat, l'acceptació també ha d'incloure la proposta d'ajustament del projecte prevista a la base 14.5.
En cas de no presentar el document d'acceptació, s'entendrà que l'entitat sol·licitant desisteix de l'ajut.
14.3 Juntament amb el document d'acceptació, cal aportar la documentació següent:
a) Còpia digitalitzada de l'escriptura de constitució de l'entitat beneficiària i dels seus estatuts.
Còpia digitalitzada del document acreditatiu dels poders quan el certificat digital no acrediti els poders mitjançant els quals actua la persona representant de l'entitat (DNI electrònic, per exemple).
b) Declaració responsable de la informació relativa a les retribucions dels òrgans de direcció o administració, a l'efecte de fer-la pública, d'acord amb l'article 15.2 de la Llei 19/2014, de 29 de desembre, de transparència, accés a la informació pública i bon govern.
En la declaració només cal que consti la denominació del càrrec i la retribució que li correspon.
No cal presentar la documentació que ja s'hagi lliurat a qualsevol òrgan de l'Administració de la Generalitat, sempre que no hagin transcorregut més de cinc anys des que es va presentar vàlidament a l'Administració i que no hagi experimentat cap modificació.
En aquest supòsit, la persona sol·licitant ha d'especificar per escrit la data i l'òrgan on es van presentar els documents i el procediment a què corresponen.
Aquest apartat no és aplicable quan es tracti de documents que s'hagin d'actualitzar periòdicament o quan hagin estat modificats després d'haver estat presentats a la Generalitat de Catalunya.
En aplicació del que estableix l'article 53.1.d) de la Llei 39/2015, d'1 d'octubre, s'ha constatat que l'Administració de la Generalitat ja disposa, en el cas de les universitats públiques i els centres de recerca del sistema CERCA, d'informació de la documentació a què fa referència l'apartat a) d'aquesta base; en conseqüència, aquestes institucions només han de presentar la declaració prevista a l'apartat b).
14.4 Amb l'acceptació de l'ajut, les entitats sol·licitants poden proposar algun ajustament del projecte que sigui imprescindible per a la seva bona marxa i que compleixi el que s'estableix en la base 17 per a les modificacions.
L'ajut s'atorgarà sobre el pressupost acceptat i la justificació ha de ser respecte d'aquest pressupost.
14.5 Les entitats sol·licitants a les quals s'atorgui, en la proposta de resolució provisional, un import de despesa subvencionable inferior al sol·licitat, han de proposar la reformulació de la sol·licitud per ajustar els compromisos i les condicions a la subvenció atorgada provisionalment.
La reformulació de qualsevol sol·licitud ha de ser acceptada expressament per la comissió d'avaluació per garantir que les modificacions no alteren la valoració de les sol·licituds.
L'atorgament de la subvenció comporta l'acceptació dels canvis presentats per les entitats sol·licitants.
15.1 L'òrgan instructor formularà la proposta de resolució definitiva, que elevarà a la persona titular de la Secretaria d'Universitats i Recerca.
15.2 En la resolució de concessió han de figurar, com a mínim, l'import de l'ajut, les condicions que ha de complir l'entitat beneficiària, el termini d'execució i de justificació dels projectes subvencionats, i la procedència dels fons amb què es finança l'ajut, així com la desestimació de la resta de sol·licituds, indicant-ne la causa.
També s'ha de pronunciar sobre els desistiments, si n'hi ha.
15.3 La resolució definitiva de concessió de les subvencions es notificarà a les persones interessades mitjançant la seva publicació al tauler electrònic de l'Administració de la Generalitat de Catalunya, segons el que estableix la base 7.
15.4 Contra la resolució de concessió, que exhaureix la via administrativa, les persones interessades poden interposar un recurs contenciós administratiu davant la Sala Contenciosa Administrativa del Tribunal Superior de Justícia de Catalunya, en el termini de dos mesos a comptar de l'endemà de la seva publicació al DOGC, de conformitat amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.
Així mateix, poden interposar potestativament un recurs de reposició, previ al recurs contenciós administratiu, davant l'òrgan que dicta aquest acte, en el termini d'un mes a comptar de l'endemà de la seva publicació al DOGC, segons el que disposen l'article 77 de la Llei 26/2010, de 3 d'agost, de règim jurídic i de procediment de les administracions públiques de Catalunya, i els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o qualsevol altre recurs que considerin convenient per a la defensa dels seus interessos.
−16 Termini de resolució i notificació
16.1 El termini màxim per resoldre i notificar serà el que determini la convocatòria.
16.2 En aquells períodes en què es requereixi a les persones interessades que presentin esmenes, documentació complementària i altres elements necessaris, el transcurs del termini màxim per resoldre i notificar queda suspès durant el temps que transcorre entre la notificació del requeriment i el seu compliment efectiu per part de totes les entitats destinatàries o durant el període establert en l'article 22.1.a) de la Llei 39/2015, d'1 d'octubre, per complir el requeriment.
També es pot suspendre el transcurs del termini si es produeix qualsevol de les altres causes que recull l'esmentat article 22, circumstància que s'ha de notificar a les persones interessades en aquells casos en què la norma ho requereixi.
−17 Modificació de les condicions de concessió
17.1 Les actuacions s'han d'executar dins el termini i en la forma que es determini en la resolució de concessió.
No obstant això, quan sorgeixin situacions que alterin les condicions tècniques o econòmiques recollides en la memòria de l'operació, l'entitat beneficiària podrà sol·licitar la modificació de les condicions de concessió per adequar-les a les noves circumstàncies.
Els beneficiaris de l'ajuda FEDER podran presentar una sol·licitud de modificació de la resolució de concessió sempre que es compleixin les circumstàncies següents:
a) Que sigui sol·licitada per l'entitat beneficiària abans que finalitzi el termini d'execució de l'activitat subvencionada.
b) Que no representi un incompliment dels requisits i les condicions que estableixen aquestes bases, ni alteri l'objecte i les finalitats de la subvenció.
c) Que no provoqui perjudicis a drets de tercers.
17.2 L'entitat beneficiària ha de sol·licitar la modificació de les condicions de la subvenció a la persona titular de la Direcció General de Recerca.
La sol·licitud ha d'incloure, a més de la descripció dels canvis, un informe justificatiu dels motius pels quals sol·licita la modificació.
La persona titular de la Direcció General de Recerca, a la vista de les al·legacions i la documentació presentades, ha de resoldre aquesta sol·licitud.
En cas que ho consideri necessari per formar-se un judici suficient per valorar la sol·licitud de modificació, la persona titular de la Direcció General de Recerca pot sol·licitar l'assessorament de la comissió d'avaluació que estableix la base 10.3.
17.3 Es permeten, sense necessitat d'autorització prèvia, els ajustos en els imports dels diversos conceptes que componen el pressupost de l'operació, inclosos els ajustos entre anualitats diferents, quan compleixin les condicions següents:
a) Que l'import de l'ajust, en valor absolut, sigui igual o inferior al 10% sempre sobre el cost total subvencionable de l'operació aprovat en la resolució de concessió de la subvenció.
b) Que els diferents ajustos es compensin entre si, de manera que l'import del pressupost total (cost total subvencionable) no quedi alterat.
c) Que no impliquin la creació de nous conceptes o l'eliminació de conceptes existents quant a actuació del pla financer que consta en la resolució d'atorgament de l'ajut.
d) Els ajustos no poden comportar cap alteració o modificació de les activitats incloses en una actuació.
Es tracta merament d'ajustos pressupostaris que no comporten cap modificació dels aspectes tècnics de l'actuació.
Aquests ajustos s'han d'incorporar a les memòries tècniques anuals de seguiment de l'activitat que preveu la base 19.
17.4 Les incidències en les condicions d'execució detectades en la fase de justificació s'han de tractar d'acord amb l'article 86 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.
17.5 Qualsevol pròrroga en el termini d'execució del projecte s'ha de sol·licitar pels mitjans de comunicació amb la Generalitat de Catalunya que estableix la base 7, abans de la seva data de finalització, i no pot ser superior a dos anys.
La sol·licitud de la pròrroga ha de preveure les dates límit d'execució de l'activitat i de pagament de les despeses subvencionables, que en cap cas poden ser posteriors al 31 de desembre de 2023.
Aquesta pròrroga ha de ser autoritzada per la persona titular de la Direcció General de Recerca.
L'import corresponent a la subvenció amb càrrec al PO FEDER de Catalunya 2014-2020 es transferirà a les entitats beneficiàries un cop s'hagi acreditat l'execució correcta de les actuacions necessàries per dur a terme el projecte subvencionat i el compliment de la finalitat de la subvenció.
Sens perjudici de l'anterior, es podran produir pagaments parcials de la subvenció, que es tramitaran en funció de les justificacions parcials de despesa subvencionable que es duguin a terme d'acord amb la base 19.
19.1 Les despeses que es justifiquin s'han d'haver executat d'acord amb la legislació de la UE aplicable als fons d'inversió i estructurals europeus.
La justificació de les despeses subvencionables s'ha de fer telemàticament, mitjançant l'aplicació SIFECAT1420, com a màxim durant els dotze mesos posteriors a la finalització del projecte.
Es poden dur a terme justificacions parcials amb una periodicitat de sis mesos.
19.2 El sistema de justificació és el de presentació del compte justificatiu, amb aportació de justificants de despesa.
Les entitats beneficiàries han de presentar una relació detallada de les despeses justificades, i especificar-hi el número de factura, la data, l'import, el proveïdor i la data de pagament a través de l'aplicació SIFECAT.
Els òrgans que efectuïn la verificació de la justificació han de tenir a la seva disposició les factures o els documents de valor probatori equivalent en el tràfic jurídic mercantil o amb eficàcia administrativa i, si escau, la documentació acreditativa del pagament, consistent en un extracte bancari o, en el cas de pagament en efectiu, la documentació acreditativa de la percepció de l'import per part del creditor.
19.3 La despesa mínima efectuada i justificada ha de ser la que permeti que els equipaments i les plataformes objecte de l'ajut estiguin construïts o adquirits, instal·lats i en funcionament en el moment en què es doni per finalitzat el projecte.
A aquests efectes, amb la darrera justificació de despeses imputables al projecte, s'ha de presentar un informe de finalització amb model i contingut normalitzat disponible a la pàgina web de la Secretaria d'Universitats i Recerca ( http://universitatsirecerca.gencat.cat/feder ), mitjançant el qual cal justificar la finalització d'actuacions i l'assoliment dels objectius previstos, així com les desviacions respecte de les previsions inicials.
En aquest informe s'hi ha de fer constar, si escau, la part de despesa subvencionable aprovada que no s'executarà.
19.4 Per fer el seguiment parcial de l'execució dels projectes cofinançats, l'entitat beneficiària ha de presentar anualment a la Direcció General de Recerca una memòria tècnica on es detallin les actuacions dutes a terme, el nivell d'execució pressupostària i el nivell d'assoliment dels indicadors a què fa referència la base 8.4.
Aquesta memòria s'ha de presentar anualment en una reunió de seguiment, on assistiran, com a mínim, dos membres de la comissió d'avaluació i dos membres de l'entitat beneficiària.
19.5 La Direcció General de Recerca i les entitats citades en la base 20.10 poden sol·licitar en qualsevol moment a les entitats beneficiàries, a través dels mitjans de comunicació que estableix la base 7, informació sobre el desenvolupament de les operacions, i també programar reunions en compliment de les potestats de verificació i control que tenen atribuïdes per la normativa vigent.
−20 Obligacions de les entitats beneficiàries
20.1 Complir la finalitat de la subvenció duent a terme l'activitat subvencionada en el termini i les condicions establerts en aquestes bases.
20.2 Comunicar a la Direcció General de Recerca, a través dels mitjans de comunicació establerts a la base 7, qualsevol incidència en l'execució del projecte, en especial les que afectin l'objectiu, el termini d'execució, l'import de la despesa subvencionable imputable o qualsevol altra que es pugui considerar que altera la naturalesa del projecte aprovat.
20.3 D'acord amb el que estableix l'article 125.4.b del Reglament (UE) núm. 1303/2013 del Parlament Europeu i del Consell, de 17 de desembre de 2013, l'entitat beneficiària ha de mantenir un sistema de comptabilitat separada o una codificació comptable adequada de totes les transaccions efectuades en el marc de les tasques incloses en el projecte subvencionat, sens perjudici de les normes de comptabilitat nacional.
El sistema emprat ha de permetre distingir de manera clara i inequívoca quina despesa concreta és objecte de finançament FEDER i quines altres fonts de finançament aliè l'afecten.
20.4 Les entitats beneficiàries han de conservar els documents justificatius de l'aplicació dels fons rebuts, incloent-hi els documents electrònics, mentre puguin ser objecte de les actuacions de comprovació i control.
Per als pagaments en efectiu previstos a la base 6.7, cal conservar un comprovant o un rebut del pagament efectuat juntament amb la factura corresponent a la despesa.
Les condicions per a la disponibilitat i el període de conservació dels documents justificatius són els que recull l'article 140 del Reglament (UE) núm. 1303/2013 del Parlament Europeu i del Consell, de 17 de desembre de 2013.
20.5 Les entitats beneficiàries tenen les obligacions de difusió i publicitat següents:
a) Fer constar el suport de la Secretaria d'Universitats i Recerca del Departament d'Empresa i Coneixement de la Generalitat de Catalunya en tota referència en qualsevol mitjà de difusió de les actuacions vinculades al projecte cofinançat.
L'entitat beneficiària ha d'incloure el logotip corresponent que consta al Programa d'identificació visual (PIV; http://identitatcorporativa.gencat.cat/ ).
b) Complir les mesures de difusió i publicitat del cofinançament comunitari que recull l'annex 4.
c) Fer-ne difusió a les xarxes socials de les actuacions que es duguin a terme en relació amb els projectes objecte de finançament utilitzant l'etiqueta.
20.6 Observar les normes relatives a les polítiques comunitàries i actuar de conformitat amb el Tractat de la Unió Europea, en coherència amb els articles 7 i 8 del Reglament (UE) núm. 1303/2013 del Parlament Europeu i del Consell, de 17 de desembre de 2013, i les orientacions estratègiques comunitàries que regeixen la política de cohesió europea 2014-2020.
20.7 Complir, en matèria de contractació pública, el que disposa la normativa de l'Estat i de la Unió Europea.
20.8 Dur a terme el procediment de selecció del personal assignat al projecte d'acord amb la normativa pròpia del centre i, en tot cas, respectant els principis de publicitat i concurrència.
20.9 Acceptar sotmetre's a les actuacions de comprovació que corresponguin a la Direcció General de Recerca.
20.10 Acceptar sotmetre's a les actuacions de control que corresponguin a la DGPECR, a la Intervenció General de la Generalitat de Catalunya, a la Sindicatura de Comptes o a altres òrgans competents estatals o de la Unió Europea, i aportar tota la informació que sigui requerida en l'exercici d'aquestes actuacions.
20.11 Acceptar figurar a la llista pública d'entitats beneficiàries, que es publica electrònicament o per altres mitjans, de conformitat amb l'article 115.2 del Reglament (UE) núm. 1303/2013.
20.12 Dur a terme les mesures antifrau adequades a l'actuació subvencionada en compliment de l'article 125.4.c), del Reglament (UE) núm. 1303/2013.
Amb caràcter general, assumeixen les obligacions següents:
Observar els principis, les normes i els cànons ètics propis de les activitats, els oficis o les professions corresponents a l'activitat objecte de subvenció o ajut públic.
No realitzar accions que posin en risc l'interès públic.
Denunciar les situacions irregulars que es puguin presentar en les convocatòries de subvencions o ajuts o en els processos derivats d'aquestes convocatòries.
Comunicar immediatament a la Direcció General de Recerca les possibles situacions de conflicte d'interessos.
No sol·licitar, directament o indirectament, que un càrrec o empleat públic influeixi en l'adjudicació de la subvenció.
No oferir ni facilitar a càrrecs o empleats públics avantatges personals o materials, ni per a ells mateixos ni per a terceres persones amb la voluntat d'incidir en el procediment d'adjudicació de la subvenció.
Col·laborar amb la Direcció General de Recerca en les actuacions que aquesta realitzi per al seguiment o l'avaluació del compliment de les obligacions establertes en les bases de la convocatòria, particularment facilitant la informació que els sigui sol·licitada per a aquestes finalitats relacionades amb la percepció de fons públics.
Complir les obligacions de facilitar informació que la legislació de transparència imposa als adjudicataris, sens perjudici del compliment de les obligacions de transparència que els pertoquin de forma directa per previsió legal, en el supòsits que estableix l'article 3.1.c) de la Llei 19/2014, del 29 de desembre, de transparència, accés a la informació pública i bon govern.
En cas d'incompliment dels principis ètics i les regles de conducta, és aplicable el règim sancionador previst en la Llei 19/2014, de 29 de desembre, sens perjudici d'aquelles altres possibles conseqüències previstes a la legislació vigent en matèria de subvencions.
20.13 Comunicar a la Direcció General de Recerca, a través dels mitjans de comunicació establerts a la base 7, la sol·licitud o l'obtenció de subvencions o recursos per a la mateixa finalitat procedents de qualsevol de les administracions o entitats públiques o privades, nacionals o internacionals.
20.14 Complir amb l'obligació de respectar la igualtat de tracte i d'oportunitats en l'àmbit laboral, de no-discriminació, d'accessibilitat per a persones discapacitades, i amb aquesta finalitat adoptar mesures adreçades a evitar qualsevol tipus de discriminació laboral.
20.15 Mantenir, durant el període d'execució del projecte, les característiques que permeten considerar-lo com a activitat no econòmica d'acord amb el que preveu l'apartat 2.1.1 del Marc sobre ajuts estatals de recerca, desenvolupament i innovació publicat mitjançant la Comunicació de la Comissió 2014/C 198/01 (DOUE de 27.6.2014).
Totes les altres obligacions que estableixin aquestes bases, la normativa en matèria de subvencions i la normativa aplicable de la Unió Europea.
21.1 L'ajut es reduirà en proporció a la reducció de la despesa subvencionable si, en virtut de controls duts a terme en l'exercici de les seves funcions per l'autoritat d'auditoria del PO FEDER de Catalunya o per altres organismes de control previstos per la normativa europea, es detecten irregularitats en l'execució que comporten correccions financeres sobre la despesa subvencionable d'acord amb la normativa aplicable a les subvencions finançades amb fons estructurals i d'inversió europeus.
21.2 L'incompliment de les obligacions que estableix la base 20 serà motiu de revocació total o parcial i les entitats beneficiàries hauran de retornar els imports que haguessin rebut de més un cop aplicada la correcció financera associada a la revocació.
21.3 L'òrgan competent per resoldre la convocatòria, prèvia tramitació del procediment legalment establert, revocarà totalment o parcialment el cofinançament assignat amb l'obligació per part de les entitats beneficiàries de retornar l'import rebut i de pagar l'interès de demora corresponent en els supòsits que preveuen la Llei 38/2003, de 17 de novembre, general de subvencions, i el text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
21.4 Si, d'acord amb la legislació aplicable, l'incompliment és constitutiu d'infracció, a més de l'obligació del reintegrament dels imports rebuts, serà aplicable el règim sancionador establert.
21.5 Totes les comunicacions relatives als punts tractats en aquesta base s'han de fer pels mitjans de comunicació que estableix la base 7.
22.1 En el cas que es produeixi alguna renúncia total o parcial, o alguna substitució, l'entitat beneficiària ho ha de comunicar mitjançant un escrit motivat a l'òrgan competent per resoldre la convocatòria, que s'hi pronunciarà mitjançant una resolució, amb l'informe previ de la comissió d'avaluació.
22.2 La renúncia total de l'entitat beneficiària comporta la retirada del projecte, la renúncia a rebre el cofinançament i, en tot cas, l'obligació de retornar els pagaments parcials rebuts en concepte de cofinançament FEDER.
Les entitats participants poden renunciar a participar en el projecte.
La renúncia s'ha de fer d'acord amb el que disposi el conveni de col·laboració.
22.3 La substitució es produirà quan una de les entitats participants renunciï a participar en el projecte i sigui substituïda per una altra entitat.
La renúncia i la substitució s'han de fer d'acord amb el que s'hagi pactat en el conveni de col·laboració.
La substitució és obligatòria si la renúncia d'una entitat significa una alteració substancial del projecte respecte l'aprovat inicialment, o si comporta que el projecte no arriba al mínim exigit de dues entitats participants, a més de l'entitat beneficiària.
23.1 L'import de les subvencions en cap cas pot ser d'una quantitat que, aïlladament o en concurrència amb altres subvencions, ajudes, ingressos o recursos, superi el cost de l'activitat subvencionada, d'acord amb el que disposa l'article 19.3 de la Llei 38/2003, de 17 de novembre, general de subvencions.
23.2 Un projecte pot rebre ajuts d'altres programes, fons o instruments de la Unió Europea a condició que el mateix concepte de despesa no estigui subvencionat per un altre fons o instrument de la Unió Europea, ni pel mateix fons mitjançant un altre programa, d'acord amb el que disposa l'article 65.11 del Reglament (UE) núm. 1303/2013 del Parlament Europeu i del Consell, de 17 de desembre de 2013.
23.3 Cal deduir els ingressos nets produïts durant l'execució del projecte d'acord amb l'article 65.8 del Reglament (UE) 1303/2013.
També és d'aplicació l'article 61 d'aquest Reglament per als supòsits en què les operacions puguin ser generadores d'ingressos nets un cop finalitzades.
D'acord amb el Reglament europeu de protecció de dades (UE) 2016/679 i la Llei orgànica de protecció de dades de caràcter personal, les dades personals aportades per les entitats sol·licitants rebran el tractament del Sistema d'informació dels fons europeus de Catalunya (SIFECAT1420).
El responsable d'aquest tractament és la Direcció General de Promoció Econòmica, Competència i Regulació del Departament de la Vicepresidència i d'Economia i Hisenda.
La finalitat del tractament és la gestió dels ajuts del PO FEDER de Catalunya 2014-2020.
Les entitats beneficiàries tenen dret a accedir a les dades personals facilitades, rectificar-les o suprimir-les, i limitar o oposar-se al seu tractament en les condicions que preveu la normativa vigent.
Les entitats destinatàries de l'ajut accepten expressament figurar com a beneficiàries en una llista d'operacions cofinançades pels fons estructurals i d'inversió europeus consultable a través d'internet, d'acord amb el que disposa l'article 115.2 del Reglament (UE) núm. 1303/2013 del Parlament Europeu i del Consell, de 17 de desembre de 2013.
La normativa aplicable és la vigent i, entre altres normes, s'aplica la llista de disposicions següent:
PO FEDER de Catalunya 2014-2020, aprovat per la Decisió d'execució de la Comissió C(2015) 894 final, de 12 de febrer de 2015, modificada per la Decisió d'execució de la Comissió C(2017) 8947 final, de 19 de desembre de 2017.
Reglament (UE) núm. 1303/2013 del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) núm. 1083/2006 del Consell.
Reglament (UE) núm. 1301/2013, del Parlament Europeu i del Consell, de 17 de desembre de 2013, sobre el Fons Europeu de Desenvolupament Regional i sobre les disposicions específiques relatives a l'objectiu d'inversió en creixement i ocupació i pel qual es deroga el Reglament (CE) núm. 1080/2006.
Reglament d'execució (UE) núm. 821/2014 de la Comissió de 28 de juliol de 2014 pel qual s'estableixen disposicions d'aplicació del Reglament (UE) núm. 1303/2013 del Parlament Europeu i del Consell pel que fa a les modalitats concretes de transferència i gestió de les contribucions del programa, la presentació d'informació sobre instruments financers, les característiques tècniques de les mesures d'informació i comunicació les operacions, i el sistema per al registre i l'emmagatzematge de dades.
Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya.
Llei 38/2003, de 17 de novembre, general de subvencions.
Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.
Ordre HFP/1979/2016, de 29 de desembre, per la qual s'aproven les normes sobre despeses subvencionables dels programes operatius del Fons Europeu de Desenvolupament Regional per al període 2014-2020.
Acord GOV/85/2016, pel qual s'aprova la modificació del model tipus de bases reguladores aprovat per l'Acord GOV/110/2014, de 22 de juliol, pel qual s'aprova el model tipus de bases reguladores dels procediments per a la concessió de subvencions en règim de concurrència competitiva, tramitats per l'Administració de la Generalitat i el seu sector públic, i se n'aprova el text íntegre.
Reglament (UE) núm. 184/2014 de la Comissió, de 25 de febrer de 2014, que estableix, en relació al Reglament (UE) núm. 1303/2013 del Parlament Europeu i del Consell, pel qual s'estableixen disposicions relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, les condicions aplicables al sistema d'intercanvi electrònic de dades entre els estats membres i la Comissió i l'adopció, en relació amb el Reglament (UE) núm. 1299/2013 del Parlament Europeu i del Consell, pel qual s'estableixen disposicions específiques del Fons Europeu de Desenvolupament Regional a l'objectiu de cooperació territorial europea, de la nomenclatura relativa a les categories d'intervenció del suport del Fons Europeu de Desenvolupament Regional a l'objectiu esmentat.
Reglament delegat (UE) núm. 480/2014 de la Comissió, de 3 de març de 2014, que complementa el Reglament (UE) núm. 1303/2013 del Parlament Europeu i del Consell pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca.
Reglament (UE, EURATOM) núm. 1311/2013 del Consell, de 2 de desembre, pel qual s'estableix el marc financer plurianual per al període 2014-2020.
Són aplicables les previsions i descripcions que conté l'apartat 2.1.1 del Marc sobre ajuts estatals de recerca, desenvolupament i innovació, publicat mitjançant Comunicació de la Comissió (2014/C 198/01), publicada al DOUE el 27 de juny de 2014, segons les quals els ajuts que preveu aquesta Ordre no constitueixen ajuts d'estat en el sentit del que es preveu a l'article 107.1 del Tractat de funcionament de la Unió Europea.
També són aplicables, i s'han de complir durant tot el procés de gestió dels projectes, les circulars, les orientacions i altres actes normatius que en l'exercici de les seves funcions puguin dictar les autoritats designades pel PO FEDER de Catalunya de 2014-2020.
Contingut mínim del conveni de col·laboració
A més del contingut mínim establert legalment, el conveni de col·laboració ha d'incloure el contingut següent:
Justificació de l'interès de les entitats participants.
Descripció de les actuacions que componen el projecte i pressupost.
Manera en què es durà a terme el projecte.
Titularitat i ubicació dels equipaments i les plataformes.
Contribució econòmica de cadascuna de les parts.
Condicions del finançament privat finalista, si n'hi ha.
Relacions entre les parts pel que fa al funcionament, el manteniment i la millora dels equipaments i les plataformes, i la repercussió dels ingressos d'explotació, si n'hi ha.
Règim d'utilització preferent dels equipaments.
Règim de renúncies i substitucions de participants.
Vigència del conveni, que ha de ser com a mínim de cinc anys a partir de la data de finalització del projecte subvencionat i pot arribar a ser indefinida.
Possibilitat de pròrrogues en la vigència i els efectes de la finalització del període de vigència.
Causes i efectes de la resolució del conveni.
Descripció de les despeses subvencionables.
Què són: les despeses en què ha incorregut l'entitat beneficiària de l'ajut com a retribució de les persones que hi estan vinculades mitjançant una relació de caire laboral o administratiu (segons la naturalesa de l'entitat) que implica l'ocupació d'un lloc de treball i l'obligació de satisfer cotitzacions socials per ambdues parts.
Aquestes despeses s'han de preveure a la sol·licitud i no poden incórrer en sobre-finançament d'acord amb allò que disposa l'article 19.3 de la Llei 38/2003, de 17 de novembre, general de subvencions.
Només es poden justificar les despeses del personal relacionades amb activitats que l'entitat beneficiària no realitzaria si no dugués a terme l'operació (base 6.1 de l'annex 1 de l'Ordre).
Només s'admet la imputació de despeses de personal en els casos següents:
Personal específicament incorporat a la plantilla de l'entitat beneficiària per a la realització exclusiva d'activitats finançades pel FEDER.
N'ha de quedar constància inequívoca en l'instrument jurídic en el qual es recull la incorporació (contracte de treball, resolució de nomenament, etc.).
Personal ja contractat que sigui adscrit de manera expressa i inequívoca a la realització de les activitats finançades pel FEDER amb caràcter previ a la meritació de les despeses corresponents, amb indicació, en el mateix document on s'estableixi l'adscripció, de la dedicació horària al projecte i del sistema de control establert per a la comprovació d'aquesta dedicació.
Les activitats desenvolupades en el marc del projecte han de ser compatibles amb les pròpies del lloc de treball desenvolupat, d'acord amb l'instrument jurídic que el vincula amb l'entitat beneficiària.
Caldrà la informació següent desglossada per persona: el nom complet, el càrrec o denominació del lloc de treball i el percentatge de dedicació.
Què no són: no es consideren subvencionables en cap cas els contractes en pràctiques, els contractes predoctorals ni qualsevol altre que tingui caràcter formatiu.
No es considera despesa de personal les despeses de contractació de persones, físiques o jurídiques, que estan donades d'alta en l'impost d'activitats econòmiques i reben el pagament dels seus serveis per mitjà de l'emissió de factures o documents equivalents, encara que l'objecte del contracte sigui la prestació de serveis a la seu de l'entitat beneficiària.
Aquest tipus de despesa es considera un servei i, per tant, es pot incorporar a la categoria de despeses de prestació de serveis externs.
La base del càlcul és el cost brut anual del lloc de treball, que és la suma de les retribucions brutes anuals i la quota patronal de les cotitzacions socials.
Es consideren retribucions brutes els conceptes salarials fixos que es perceben cada mes i les pagues extres.
No formen part de la base del càlcul:
Els premis, els incentius, la productivitat i altres conceptes no fixos.
Els períodes de baixa ni altres situacions en què el personal no presti serveis a l'entitat, fora dels descansos obligatoris.
Les indemnitzacions per desplaçaments, dietes o despeses similars que siguin originades per la prestació de serveis per part del personal fora de la seu de l'entitat beneficiària.
Aquestes categories de despesa s'inclouen dins del concepte d'altres despeses.
En el cas del personal fix, indefinit no fix o interí que ocupi un lloc de treball permanent de les universitats públiques i de totes les institucions sense ànim de lucre que comptin amb transferències corrents públiques per al seu funcionament, a la base de càlcul se li ha d'aplicar la correcció següent per tal d'evitar-ne el sobrefinançament:
Prenent com a referència el pressupost liquidat més recent, es calcula la proporció d'ingressos corrents que corresponen a transferències corrents:
F = ingressos per transferències corrents (capítol IV) / total ingressos corrents (capítols III-V).
Aquesta proporció indica la part màxima del cost brut anual cobert per transferències corrents i que no pot ser objecte de cofinançament.
El cost brut anual subvencionable es calcula de la manera següent:
La proporció 1-F determina la part del cost brut anual que es pot rebre com a ajut FEDER.
Atès que el FEDER és el 50% de la despesa subvencionable, cal multiplicar-la per 2 per obtenir el cost brut subvencionable.
Aquesta base és la que s'utilitza per calcular la despesa subvencionable en funció del sistema de justificació escollit.
Les entitats beneficiàries poden escollir entre dos sistemes de justificació: costos simplificats o costos reals.
Costos simplificats: la despesa de personal admissible segons una tarifa sobre el nombre d'hores efectivament dedicades a l'execució de l'operació.
La tarifa correspon a un tant per hora (article 68.2 del Reglament (UE) núm. 1303/2013, del Parlament Europeu i del Consell, de 17 de desembre de 2013, i norma 14 de l'Ordre HFP/1979/2016, de 29 de desembre):
cost imputable al projecte = cost/hora × nombre d'hores de dedicació al projecte.
El càlcul del cost per hora es farà a partir del temps anual de treball estàndard, 1.720 hores:
cost/hora = cost brut anual del lloc de treball / 1.720 hores.
Costos reals: la despesa en què realment s'ha incorregut (norma 6 de l'Ordre HFP/1979/2016).
Es justifica basant-se en les nòmines efectivament pagades i les declaracions de cotitzacions socials (TC) i de retencions de l'IRPF.
Amb aquest sistema s'imputen els costos reals basant-se en les hores de dedicació del personal a l'operació i en el cost brut anual:
Es calcula un percentatge de dedicació basant-se en les hores de treball:
percentatge de dedicació = hores de dedicació × 100 / hores de treball obligatòries del període considerat.
Aquest percentatge s'aplica a cadascuna de les despeses que es justifiquin (nòmines, cotitzacions socials i retencions d'impostos).
Aquest percentatge pot arribar al 100% en el cas de dedicació total.
Justificació documental de la despesa de personal:
En el cas d'utilitzar costos simplificats, el document d'establiment de les condicions de l'ajut ha de recollir la tarifa d'hora resultant per cada treballador o categoria de treballador, i la periodicitat amb la qual cal revisar-la.
El cost brut anual del lloc de treball s'ha de poder demostrar a partir de la liquidació de les nòmines dels darrers dotze mesos consecutius i les corresponents liquidacions de les cotitzacions socials.
En el contracte de treball o el document equivalent ha de constar l'adscripció al projecte i la dedicació.
Documents que provin l'existència d'un sistema de registre de temps que cobreixi el 100% del temps treballat.
Certificat de la dedicació del personal imputat al projecte, signat per la persona que n'és responsable.
Cal tenir constància del procediment de selecció de les persones assignades al projecte, que s'ha d'haver fet d'acord amb les normes aplicables a l'entitat beneficiària i respectant, en tot cas, els principis de transparència, publicitat i concurrència.
Cal poder demostrar les sortides de fons corresponents al pagament de les nòmines i a la presentació i el pagament per part de l'entitat beneficiària de les liquidacions dels impostos i les cotitzacions socials que està obligada a retenir al personal.
Despeses de contractació d'obres, serveis i treballs externs
Què són: les despeses directes derivades de la contractació d'obres, serveis i treballs externs que són imprescindibles per a la realització de l'operació i no les pot fer l'entitat beneficiària amb els seus propis recursos, independentment del lloc on es presti el servei o es faci el treball.
Inclou els contractes per a la realització d'obres de construcció, remodelació, rehabilitació o similars.
Què no són: l'adquisició d'equipaments malgrat que tinguin un servei de muntatge o instal·lació associat.
Els treballs que realitza l'entitat beneficiària per a si mateixa.
Les notes de càrrec o factures de serveis interns prestats per altres òrgans o departaments de la pròpia entitat beneficiària (per exemple, la factura d'imputació d'hores de serveis cientificotècnics expedida amb el mateix NIF de l'entitat beneficiària).
Base de càlcul: import abonat efectivament.
Comprovant de la sortida efectiva de fons.
Document que acrediti la recepció de l'objecte del contracte.
Expedient de contractació en funció de l'import contractat i d'acord amb la normativa vigent sobre contractació pública, en les entitats beneficiàries en què s'apliqui.
En cas que l'entitat beneficiària no estigui sotmesa a la normativa sobre contractació pública, s'aplicarà el que diu l'article 31.3 de la Llei general de subvencions.
En resum: quan la despesa contractada sigui superior als límits que marca la normativa sobre contractació pública per als contractes menors, les entitats beneficiàries han de demostrar que han sol·licitat prèviament a la contractació un mínim de tres ofertes de diferents proveïdors i han de justificar la tria segons els criteris d'eficiència i economia, en especial quan no s'hagi triat la proposta econòmica més avantatjosa.
En aquest cas cal tenir en compte si poden ser considerats contractes subvencionats.
Què són: les despeses d'adquisició de consumibles i utillatge no inventariable que es poden imputar directament a l'execució del projecte.
Què no són: adquisició de material d'oficina (paper, material d'escriptura, etc.) i de consumibles d'aparells d'oficina.
Tot el material fungible del qual no es pugui justificar la imputació directa al projecte.
El material associat a qualsevol encàrrec de confecció, construcció o elaboració de proves de concepte, mobiliari a mida, etc., en el qual el material fungible sigui una despesa accessòria de la principal.
Import: Import realment abonat sobre la base d'un contracte de subministrament, factura i comprovant de pagament.
Certificat per part de la persona responsable del projecte en què es detalli el material fungible utilitzat i la relació amb les actuacions de l'operació.
Què són: les despeses d'adquisició d'elements o dispositius destinats a formar part dels equipaments i les plataformes objecte de l'ajut.
Què no són: equipament utilitzat en l'assoliment de l'objecte de subvenció, però que no en forma part, de manera que es pot utilitzar per a altres finalitats.
Certificat per part de la persona responsable del projecte en què es detallin les peces i els components adquirits i la relació amb les actuacions de l'operació.
Què són: les despeses d'adquisició d'equipament inventariable imprescindibles per a la realització del projecte.
Poden ser equips nous o de segona mà.
En el cas de creació i desenvolupament d'equipaments o plataformes científiques amb mitjans propis de l'entitat beneficiària, són els equips que s'utilitzen per a la creació dels equipaments i les plataformes, que no s'hi incorporen com a component, que queden inservibles al final del projecte i es donen de baixa de l'inventari de l'entitat beneficiària.
Què no són: en el cas dels projectes de creació i desenvolupament d'equipaments o plataformes científiques amb mitjans propis de l'entitat beneficiària, adquisició d'equips la vida útil dels quals supera el termini d'execució de l'operació a la qual estan vinculats.
Adquisició d'equips amb posterioritat als dotze primers mesos d'execució del projecte.
En aquests casos només es pot imputar el cost de depreciació corresponent.
En cas que l'objecte de l'operació (total o en part) sigui l'adquisició d'equipament, s'ha de poder classificar en alguna de les actuacions que estiguin recollides en la memòria descriptiva.
En cas que l'objecte de l'operació (total o en part) impliqui la utilització d'equipament per al seu assoliment, cal un certificat del responsable de l'operació que justifiqui la utilització dels equips a temps complet i la relacioni amb les actuacions incloses en l'operació.
En aquest cas també cal demostrar la baixa d'inventari dels equips utilitzats al final de l'operació.
Addicionalment, en el cas d'adquisició d'equips de segona mà:
Declaració del venedor sobre l'origen dels equips i sobre el fet que no ha rebut cap subvenció estatal o comunitària per a la seva adquisició.
Certificació d'un taxador independent (registrat en el registre professional corresponent) sobre el fet que el preu d'adquisició de segona mà no és superior al valor de mercat de referència ni al cost d'equips nous similars.
Què són: les amortitzacions comptables dels equips utilitzats en el projecte que corresponen al temps d'utilització dins del període d'execució d'aquest, sempre que l'adquisició dels equips no hagi estat objecte de cofinançament comunitari o de qualsevol subvenció o ajut públic, tant estatal com comunitari.
Què no són: amortitzacions comptables fora del període d'utilització del projecte.
Amortització d'equips que han estat objecte de cofinançament comunitari o de qualsevol subvenció o ajut públic, tant estatal com comunitari.
Amortització d'equips que ja estan amortitzats.
Import: càlcul comptable de l'amortització d'acord amb la normativa comptable aplicable que correspongui al període d'utilització dins del projecte.
Només es pot justificar l'amortització del període en què es demostri que s'ha utilitzat per a l'operació, i només fins que l'equip estigui totalment amortitzat comptablement.
Certificat de la persona responsable del projecte que indiqui que l'equip està assignat al projecte i el temps que ha estat utilitzat.
Comprovant del cost d'adquisició de l'equip (costos reals).
Comprovant del registre de l'amortització comptable.
Taules d'amortització que aplica l'entitat als equips similars als considerats.
El cost d'adquisició ha d'estar justificat mitjançant una factura o un document de valor probatori equivalent (vegeu l'article 8.a) de l'Ordre HFP/1979/2016).
Aquesta categoria de despesa només es pot aplicar a projectes de creació i desenvolupament d'equipaments o plataformes científiques amb mitjans propis de l'entitat beneficiària.
Què són: les quotes que satisfà l'entitat beneficiària en concepte d'arrendament financer d'equips amb opció de compra.
Es considera arrendament financer o lísing la forma de finançament amb què es paga l'adquisició d'un equip per mitjà de quotes mensuals que inclouen una part de capital i una part d'interessos.
L'última quota a pagar és l'opció de compra que dona la plena propietat del bé al comprador.
Què no són: rènting o qualsevol tipus d'arrendament que no prevegi l'opció de compra.
Import: la part de les quotes que correspongui a l'amortització del cost d'adquisició de l'equipament pagades durant el període d'execució, inclosa l'opció de compra.
Les quotes esmentades no han d'excedir els costos d'amortització d'equipaments, infraestructures o actius similars, i no han d'incloure interessos ni cap altre tipus de càrrega financera.
No són subvencionables els interessos ni cap altre tipus de càrrega financera.
En els projectes de creació i desenvolupament d'equipaments o plataformes científiques amb mitjans propis de l'entitat beneficiària, es pot imputar aquesta categoria de despesa parcialment, en funció de la utilització dels equips en l'execució de l'operació.
En aquest cas, l'import total imputable a l'operació no pot excedir del cost de depreciació (amortitzacions) que es podria imputar si l'equip s'hagués adquirit al comptat.
En els projectes d'adquisició i millora d'equipaments i plataformes científiques i tecnològiques, els equips es poden adquirir mitjançant lísing sempre que s'executi l'opció de compra i les quotes del lísing i l'opció de compra s'abonin dins del període d'execució del projecte.
En cas que l'objecte de l'operació (total o en part) sigui l'adquisició d'equipament:
S'ha de poder classificar en alguna de les actuacions que estiguin recollides en la memòria descriptiva.
Comprovant de l'exercici de l'opció de compra al final de l'operació.
En cas que l'objecte de l'operació (total o en part) impliqui la utilització d'equipament per al seu assoliment:
Informe de simulació de les quotes de depreciació comptable que tindria l'equip si s'hagués adquirit al comptat.
La documentació aportada ha d'incloure el desglossament per quotes mensuals de la part d'amortització del preu d'adquisició i la part de càrrega financera, així com l'import de l'opció de compra.
Informe de simulació de les quotes de depreciació comptable que tindria l'equip si s'hagués adquirit com a nou.
Comprovant que l'equip està donat d'alta en l'inventari de l'entitat beneficiària i s'apliquen les amortitzacions comptables pertinents.
Què són: les quotes que satisfà l'entitat beneficiària en concepte d'arrendament d'equips sense opció de compra (rènting o figures similars).
Poden tenir associats serveis de manteniment i similars aplicables al bé objecte del contracte.
Què no són: qualsevol instrument de finançament de béns mobles que incorpori una opció de compra.
Tampoc no ho són les factures per utilització de serveis interns.
Import: quotes pagades a l'arrendador durant el període d'execució del projecte.
L'import total imputable a l'operació no pot excedir el cost de depreciació (amortitzacions) que es podria imputar si l'equip s'hagués adquirit al comptat.
En cas d'utilització parcial, s'ha d'imputar en proporció a la utilització de l'equip per al projecte.
Informe de simulació de les quotes de depreciació comptable que tindria l'equip si s'hagués adquirit.
Aquesta categoria de despesa es pot imputar parcialment, en funció de la utilització dels equips adquirits en l'execució de l'operació.
Què són: totes les despeses que no es poden identificar com a directament relacionades amb la realització de les actuacions que componen l'operació, però que són necessàries per a la seva execució (despeses administratives, de gestió, honoraris comptables, despeses d'energia, neteja...).
Què no són: totes les despeses provinents de la contractació i totes les que corresponen a recursos facilitats per tercers que no s'utilitzen en les instal·lacions de l'entitat beneficiària.
Despeses de contractació de serveis.
Despeses de contractació de treballs externs a realitzar fora de les instal·lacions de l'entitat beneficiària.
Despeses associades als drets de propietat intel·lectual quan el servei de gestió estigui subcontractat.
Qualsevol altre cost o despesa que es generi a partir d'un treball o servei contractat a tercers i que es dugui a terme fora de les instal·lacions de l'entitat beneficiària.
Import: percentatge fix, 15% de les despeses directes de personal subvencionable.
L'import de la base de càlcul ha de ser l'import justificat de despeses de personal que siguin considerades subvencionables (article 68.1.b) del Reglament (UE) núm. 1303/2013 del Parlament Europeu i del Consell, de 17 de desembre de 2013).
Càlcul automàtic del 15% de l'import acceptat de les despeses de personal un cop verificades.
En fase de verificació es poden demanar comprovants de la realització efectiva de les despeses a través dels registres comptables i dels comprovants de despesa associats.
Equivalència entre les categories de despesa subvencionable i les tipologies de despesa de l'aplicació SIFECAT
A l'aplicació SIFECAT s'han d'introduir les despeses d'acord amb unes tipologies prefixades.
En el quadre següent es recull l'equivalència entre les tipologies i les categories recollides en aquest document:
Despeses de contractació d'obres d'adequació dels espais
Despeses de contractació de treballs externs destinats a les obres d'adequació dels espais
Contractació de serveis, assistència, consultoria, formació o altres
Despeses de contractació de serveis
Treballs externs associats al transport, la instal·lació i la posada en marxa dels equips quan es contractin a banda de l'adquisició
Béns d'equipament (nova inversió i amortitzacions)
Treballs externs associats al transport, la instal·lació i la posada en marxa dels equips quan es contractin juntament amb l'adquisició
Contractació de subministraments
Despeses indirectes (inclou les despeses generals)
Mesures de difusió i publicitat del cofinançament comunitari
Estan regulades en el punt 2.2 de l'annex XII del Reglament (UE) núm. 1303/2013 del Parlament Europeu i del Consell, de 17 de desembre de 2013, en relació amb l'article 115.3 del mateix Reglament.
Les mesures principals d'informació i comunicació que han d'adoptar les entitats beneficiàries durant la realització de l'operació són les següents:
Cal fer constar que l'actuació subvencionada s'ha realitzat amb una ajuda del FEDER amb el text: "Aquest projecte ha estat cofinançat per la Unió Europea mitjançant el Fons Europeu de Desenvolupament Regional (FEDER)".
En qualsevol informació i comunicació que es dugui a terme (difusió externa, publicitat, material promocional, etc.), s'ha de fer constar el text indicat i l'emblema de la Unió Europea acompanyat dels noms Unió Europea i Fons Europeu de Desenvolupament Regional.
Als béns inventariats adquirits s'ha de col·locar una etiqueta que indiqui que han estat cofinançats pel FEDER.
Mentre s'executa l'operació, cal col·locar un cartell temporal amb informació sobre el projecte (d'una mida mínima de DIN A3), en el qual s'ha de fer menció de l'ajuda financera del FEDER, en un lloc visible per al públic.
Cal fer una breu descripció de l'operació a la pàgina web de l'entitat beneficiària, en cas que en disposi, de manera proporcional al nivell de suport prestat, amb els objectius i els resultats i fent menció del suport financer de la Unió Europea.
L'entitat beneficiària ha de posar un cartell o una placa permanent en un lloc ben visible per al públic, en el termini de tres mesos a partir de la finalització de l'operació.
El cartell o la placa han d'indicar el nom i l'objectiu principal de l'operació.
Les característiques tècniques bàsiques es recullen en el capítol II i en l'annex II del Reglament d'execució (UE) núm. 821/2014 de la Comissió de 28 de juliol de 2014 pel qual s'estableixen disposicions d'aplicació del Reglament (UE) núm. 1303/2013 del Parlament Europeu i del Consell, pel que fa a les característiques tècniques de les mesures d'informació i comunicació de les operacions.
Més informació a l'enllaç fonseuropeus.gencat.cat.